Палата Републике

Палата Републике (некада зграда Хипотекарне банке) је званично сједиште предсједника Републике Српске. Налази се у улици Бана Милосављевића 4, у Бањој Луци. У палати Републике предсједник Републике Српске обавља пријеме званичника из земље и иностранства. Зграда је изграђена 1936. године, а од септембра 2002. године налази се на списку привременој листи националних споменика Босне и Херцеговине. Историја Зграда Хипотекарне банке изграђена је 1936. године, за вријеме владавине Богољуба Кујунџића, насљедника бана Светислава Милосављевића. У то вријеме су у Бањој Луци постојале озбиљне грађевине као што су зграда Хигијенског завода (данас Завод за јавно здравство Републике Српске), Градски мост, Дом сиромаха (данас Средњошколски центар). Неке од приватних банака доживјеле су банкрот, па је држава нашла идеалну прилику за оснивање јаке државне банке. Зграда Хипотекарне банке Југославије Осма банка под државном хипотекарном банком отворена је у Бањој Луци Зграда је направљена за потребе Државне хипотекарне банке у Бањалуци која је била престоница Врбаске бановине, која је са радом почела 14. октобра 1934. године. Претходно, банка је била смјештена у једну од зграда у непосредној близини мјеста одређеног за изградњу властите зграде. Новоизграђена зграда Хипотекарне банке остала је у својој намјени до почетка Другог свјетског рата. Током Другог свјетског рата, зграда је претрпјела оштећења, а НДХ која је окупирала Бањалуку ту је уселила органе усташке команде. Зграда СДК Послије II Свјетског рата, ова зграда постала је сједиште филијале Народне банке социјалистичке Југославије, а касније и Службе државног књиговодства (СДК). Тај назив остао је у употреби Бањалучана кад год би се договарали сусрети. Постратни период Након завршетка Одбрамбено-отаџбинског рата, у периоду од 1996. до 2006. године зграда је била сједиште различитих институција Републике Српске - Народне банке Републике Српске, затим Пореске управе Републике Српске, а затим и АПИФ-а. Палата Републике Влада Републике Српске је 2007. године донијела одлуку о реконструкцији зграде за намјену резиденције Предсједника Републике Српске. Након реконструкције зграде која је коштала око 5,5 милиона евра, зграда је свечано отворена 24. априла 2008. године као Палата Републике, сједиште предсједника Републике Српске. Поред кабинета предсједника и потпредсједника Републике Српске, у Палати се налази и канцеларија српског члана Предсједништва БиХ. Процес изградње За израду планова ангажован је архитекта Миодраг Васић, који је у кратком року израдио комплетну пројектну документацију и лично надзирао све радове до њиховог окончања. Зграду од 24. априла 1937. године красе два бронзана кипа крајишких сељака које је израдио украјински вајар Владимир Павлович Загородњук. Обје бронзане фигуре, тешке по око 600 килограма, израђене су у Београду и приказују мотиве трговине (мушка фигура са турбаном, штапом и вагом) и домаћинства (женска фигура са српом у десној руци), одјевене у традиционалну крајишку ношњу са украсима Змијанског веза. Такође, 11 рељефа на фасади дјело су Владимира Загородњука, док је цртеже за њих израдио Стјепан Федорович Колесников. До данас је сачуван само један рељеф изнад улаза. Владимир Павлович Загородњук је за изглед фасаде ангажовао најчувенијег мајстора за фасаде у Краљевини, умјетника Ђорђа Петраша иза којег су били радови на фасади Народне банке Србије, као и многим грађевинама по Новом Саду, Вуковару. Тако су, почетком јуна 1936. године у Бању Луку су стигли први каменоклесари ради завршетка фасаде, постављајући тешко клесано камење допремљено из Македонијe. У исто вријеме извођени су и завршни радови на унутрашњости објекта. Зграда је свечано отворена 27. децембра 1936. године као Палата државне хипотекарне банке. Отварању је присуствовао тадашњи министар финансија Душан Летица у Влади Милана Стојадиновића, уз друге високе државне званице. Посебну занимљивост представља чињеница да су зграду благословили српски православни митрополит Василије Поповић и ефендија Хамдија Софтић, у складу са православним и муслиманским обичајима. Палата као симбол града Палата Републике је званична резиденција и није отворена за јавност, њена импозантна спољашњост и умјетнички детаљи чине је незаобилазном атракцијом за посјетиоце Бање Луке. Сматра се једном од најсигурнијих зграда у Српској. Шетња око зграде пружа увид у богату историју и архитектонску љепоту овог објекта. Палата Републике није само административна зграда; она је свједок историјских промјена, архитектонски драгуљ и симбол Бање Луке. Њен значај превазилази политичке функције, јер представља спој умјетности, историје и културе који обликују идентитет града. Галерија Види још Предсједник Републике Српске Бански двор Референце